Bugár, Béla, poslanec NR SR (2014-02-13):
Vážená snemovňa, chcel by som znovu pripomenúť, o čom bola dnešná schôdza. Dnešné rokovanie bolo o jednoznačnej politickej zodpovednosti pána premiéra Fica. Samozrejme nepriamo aj politickej strany SMER ako najsilnejšej vo vtedajšej vládnej koalícii a dnešnej jedinej vo vláde. Dnešné naše rokovanie bolo o tom, že existujú jednoznačné dôkazy o tom, že pán premiér o kšefte s emisiami vedel. A mohol to vedieť z viacerých zdrojov. Samozrejme, nikdy sa nedopátrame toho, a pritom vieme, že existuje správa Slovenskej informačnej služby, ktorá upozorňovala pána premiéra, že to bude nevýhodné pre Slovensko, že na tom Slovensko stratí 50 mil. eur. Ale minimálne existuje materiál, ktorý už bol odtajnený, materiál vlády, v ktorom sú jednoznačné čísla, za koľko sa predávali v okolitých krajinách vtedy emisie, za koľko to navrhuje ministerstvo a vláda samozrejme aj na základe týchto údajov odsúhlasila pre Slovensko nevýhodný kšeft. Ale pán premiér nielenže vedel o tomto kšefte, ale pseudokonaním to aj kryl. Síce hovorí o tom, že on ako jediný konal, odvolával ministrov, odvolával ministrov za SNS. Áno, ale keď mu minister Chrbet 5. mája navrhol, aby tá zmluva bola zrušená, že Slovensko za to nebude musieť platiť žiadne, žiadne peniaze, tak radšej nasledujúci deň nechal prezidentom odvolať ministra len preto, aby ten kšeft mohol byť uskutočnený. Toto je priama zodpovednosť pána premiéra Fica. Je samozrejme signifikantné, že dnes vystupovali v tejto rozprave len opoziční poslanci. Mohol by som povedať, že vy ste ani sa nesnažili obhajovať vlastného šéfa strany alebo premiéra Slovenskej republiky. Mohol by som aj to povedať, že kto mlčí, ten svedčí, ale za chvíľočku samozrejme budeme mať rukolapný dôkaz, to vaše očakávané hlasovanie aj toto porekadlo vyvráti. Mohli sme počuť z úst pána premiéra, ale aj jeho nádejného nástupcu pána ministra Kaliňáka, takú výčitku, že prečo konáme len teraz. Prečo opozícia sa rozhodla teraz, keď sme pred voľbami prezidentskými, túto kauzu vytiahnuť. Takže musím znovu pripomenúť to, čo sme tu povedali a hovorili viacerí: páni, my sme nikdy nezasahovali do vyšetrovania, nikdy sme sa nesnažili ovplyvniť vyšetrovanie. A určite si pamätáte, však to bolo minulý rok v októbri a v decembri, že v októbri polícia zastavila vyšetrovanie, vyšetrenie tohto prípadu s odôvodnením, že sa nedá dokázať, že to bol trestný čin. Aj to je pravda, že minister, súčasný minister životného prostredia proti tomu sa odvolal a dal námietku. Ale prokuratúra v decembri znovu potvrdila, že to nie je trestný čin. Hovoríte, mali sme konať skôr. Ako skôr, keď 13. januára tohto roku, čo znamená, že ak sa pozriete na dátumovku, vidíte, že dnes je akurát mesiac tomu, čo polícia Slovenskej republiky potvrdila, že má zoznam od švajčiarskych úradov? A kedy bolo prvé rokovanie Národnej rady tento rok? Teraz v januári. A my sme sa snažili. Opozícia jednoznačne dala návrh, aby sme rokovali o tejto kauze. Vy ste to odmietli. Koho to je vina, keď nie vaša? A musím povedať ešte ďalšie údaje, ktoré dnes jednoznačne dokazujú, že pán minister Kaliňák dokonca klamal. Obvinil opozíciu, že nekonáme, obvinil opozíciu, že vtedy, keď sme boli v Radičovej vláde, že sme nekonali. Mohli ste počuť priamo od dotyčného ministra, vtedajšieho ministra životného prostredia, že ako konal, že okamžite podal na políciu to, čo mal. Postúpil na políciu materiály, musel ich hľadať. Hovoril aj o tom, že za vás tam pomaličky neostalo nič. Boli len kópie ohľadne tejto kauzy v jednej škatuli. Viete, prepáčte, páni, ale musím povedať, že vy kryjete jeden zločin. Vtedajšia vláda na čele s pánom premiérom Ficom použila metódu mafie. S tým rozdielom, že mafia odstraňuje len bielych koňov, vy ste odstránili, zabili, dá sa povedať, aj maštaľ, aj ministerstvo životného prostredia. Prepáčte, toto nie je dôvod aspoň na to, aby ste sa zamysleli? Takže dovoľte mi na záver povedať, že dnešné rokovanie, dnešná schôdza jednoznačne dokázala priamu politickú zodpovednosť pána premiéra za túto kauzu. Vystúpenia poslancov a fakty, ktoré tu odzneli, hovoria jednoznačne o tom, že pán premiér vedel o tom, že Slovensko príde skoro o 50 mil. eur, že kryl tento kšeft, a za to musí byť politicky zodpovedný. A práve preto my sme podali návrh na jeho odvolanie, aj na základe týchto informácií je zrelý na odvolanie. Ďakujem pekne.